丁酉除夕怀骏孙弟客燕邸
金台留滞□，此夕忆他乡。兄弟樽前远，关山别后长。青云沧海梦，紫马蓟门霜。夜色摇官烛，烽烟入旅裳。江春归雁发，朔管落梅香。恒代横边徼，滹沱绕苑墙。数钱胡女艳，击筑酒人狂。故旧绨袍冷，空闺锦字伤。一身同小草，十载赋长杨。应笑于陵仲，东皋筑草堂。
主题：思乡、战争
情感：愁绪、哀伤、孤独、想家